Ég hef verið að pæla mikið í nýja árinu sem era ð koma og einnig hvað það er mikið búið að ganga á hjá mér þetta árið og spáð mikið í því hvað ég vil taka með mér í nýtt ár og skilja eftir í verðandi fortíð . Ég er komin á þannig stað í lífinu að ég er þakklát fyrir það slæma eins og ég er þakklát fyrir það góða , ég er meðvitaðari um tilfinningar mínar og hvernig ég næ að hugsa um hverja tilfinningu fyrir sig þegar hún kemur upp og stjórnað því hvernig ég bregst við , og það er ég sérstaklega þakklát fyrir að hafa náð að læra . Það sem ég lendi í á mínu ferðalagi er mér ætlað að lenda í því það er leiðin sem ég valdi og er á . Hver endastöðin er veit ég ekki en það verður bara að koma á óvart eins og allt annað í heiminum . En þrátt fyrir þakklætið sem ég finn fyrir því slæma þá er margt sem ég vil ekki taka með mér í nýja árið , eins og : Neikvæðni – Ég þarf ekki neikvæðni í mitt líf , það dregur úr manni alla orku sem maður hefur . Ég mun vera meðvitaðari um hvenær ég verð neikvæð og ég mun passa að leitast eftir jákvæðu fólki í líf mitt á nýju ári . Óþolinmæði – Ég hef alltaf verið óþolinmóð og sérstaklega þegar það kemur að sjálfri mér , furðulegustu hlutir stundum . 2020 vil ég hafa meiri þolinmæði fyrir sjálfri mér og öðrum . Sjálfshatur – Já þetta er ljótur hlutur sem ætti ekki að vera til , sem betur fer hef ég náð að stjórna þessu aðeins betur og náð að hugsa betur um sjálfa mig . Sjálfsást all the way ! Sjálfsvorkun – Ég er orðin þreytt á að vorkenna sjálfri mér um hvað lífið hefur verið erfitt undanfarið . Já það hefur verið erfitt en það eru fleirri í þessum heimi sem eiga erfitt og veistu , það er bara partur af lífinu . Nýtt líf fæðist og annað deyr , hringrás lífsins . Auðvitað er erfitt að sætta sig við það sem gerist , við erum mennsk með allar þessar tilfinningar sem við erum með , en það sem ég er að meina er að sætta sig við hvernig lífið er , það er fallegt , ruglingslegt , sorglegt og svo mikið meira en við erum hér núna í dag , lifum í dag og ef þið hafið misst einhvern nálægt ykkur haldið fast í minninguna af manneskjunni í hjartanu ykkar og haldið áfram , ég hef fulla trú á að sálirnar ykkar hittast aftur . Það er margt gott sem er búið að gerast líka sem ég mun taka með mér í nýja árið og halda áfram að kynna mér og tileinka mér . Trú – Ekki Kristin trú eða önnur hefðbundin trú heldur trú á sjálfri mér , á alheiminum , jörðinni , náttúrunni , stjörnunum og lífinu . Mér finnst ég allt í einu sjá allt í öðru ljósi eins klikkað og það hljómar og fyrir ári síðan hefði ég hlegið af mér rassgatið við að heyra þetta . En 2020 fer í það að halda mér á jörðinni og kynna mér lífið betur . Þakklæti – Þakklætið sem ég hef fundið fyrir síðustu vikur hefur gefið mér svo mikið . Ég varð léttari í skapinu við að sætta mig við hvernig hlutirnir eru og lærði þakklæti á allt annan hátt en ég hef fundið áður og núna er ég sérstaklega þakklát fyrir að fá að vera með í þessu lífi á þessari jörð á nýju ári . Vinátta – Ég hef alltaf átt erfitt með að kynnast fólki , enda lítill klikkaður krabbi sem þykir einstaklega vænt um skelina sína . En markmiðið er að ná að kíkja aðeins út úr skelinni og ná að mynda tengsl við fólk . Þetta er eitthvað sem ég hef verið að vinna í og mun halda áfram að vinna í . Þetta er svona það helsta sem mig langar að skilja eftir og taka með mér . Hefur þú pælt eitthvað í hvað þú vilt skilja eftir og taka með ? Mæli eindregið með að virkilega pæla í því . Mig langar líka að segja TAKK 2019 fyrir erfitt ár sem kenndi mér þó ansi margt um sjálfa mig og þið kæru lesendur , gleðilega hátið og gleðilegt nýtt ár . Sjáumst hress á nýju fallegu ári .